ส่งเสริมการเดินทางท่องเที่ยวในตลาดระยะใกล้ หวังฟื้นบรรยากาศท่องเที่ยวในประเทศ
นายธเนศวร์ เพชรสุวรรณ รองผู้ว่าการด้านการตลาดเอเชียและแปซิฟิกใต้ การท่องเที่ยวแห่งประเทศไทย (ททท.) เปิดเผยว่า ททท.ร่วมกับสายการบินแอร์เอเชีย ส่งเสริมการเดินทางท่องเที่ยวในตลาดระยะใกล้ ที่เริ่มมีแนวโน้มดีขึ้นจากหลายปัจจัยในปีนี้ ซึ่งประเทศในภูมิภาคเอเชียและแปซิฟิก เริ่มผ่อนคลายมาตรการเดินทางข้ามพรมแดน ส่งผลให้ปัจจุบันประเทศไทยมีการเปิดให้เดินทางในพื้นที่จังหวัดชายแดนแล้ว เช่น หนองคาย อุดรธานี สงขลา และสตูล ทั้งนี้คาดการณ์ว่าจะมีนักท่องเที่ยวจากต่างประเทศเดินทางเข้าไทยในปีนี้กว่า 10 ล้านคน สร้างรายได้กว่า 625,800 ล้านบาท คาดว่าเริ่มเดินทางได้ตั้งแต่เดือนเมษายน 2565 เป็นต้นไปนอกจากนี้ ททท. เตรียมส่งเสริมการตลาด โดยการนำเสนอแคมเปญให้กับแอร์เอเชีย ซึ่งมีกลุ่มเป้าหมายจากนักท่องเที่ยวในประเทศสิงคโปร์ มาเลเซีย อินโดนีเซีย กัมพูชา เวียดนามและอินเดีย อาทิ แคมเปญ Fly with The World’s Champion เน้นนักท่องเที่ยวกลุ่มครอบครัว แคมเปญ Endless Relaxing Fun in Thailand เส้นทางบินจากพนมเปญและเสียมราฐ  แคมเปญ Rediscover Thailand เส้นทางสิงคโปร์-ดอนเมือง และสิงคโปร์-ภูเก็ต เน้นกลุ่มที่มีศักยภาพและคนรุ่นใหม่ รวมถึงส่งเสริม แคมเปญ health &amp; wellness บริการตรวจสุขภาพฟรีเมื่อเดินทางเข้ามาในประเทศไทย พร้อมกำหนดราคาบัตรโดยสารที่เหมาะสมและการทำประชาสัมพันธ์ผ่านสื่อต่างๆ เพื่อดึงดูดความสนใจของนักท่องเที่ยว ซึ่งในแต่ละกลุ่มตลาดอาจจะมีแคมเปญที่แตกต่างกัน เพื่อรองรับและตอบโจทย์นักท่องเที่ยวชาวต่างชาติแต่ละประเทศ